
PALANGOS MIESTO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATAI

I. BENDROSIOS NUOSTATOS

1. Palangos miesto savivaldybės nevyriausybinių organizacijų tarybos nuostatai (toliau – nuostatai) nustato Palangos miesto savivaldybės nevyriausybinių organizacijų tarybos (toliau – Taryba) tikslus, uždavinius, funkcijas, teises ir veiklos organizavimą.

2. Taryba savo veikloje vadovaujasi Lietuvos Respublikos Konstitucija, Lietuvos Respublikos nevyriausybinių organizacijų plėtros įstatymu ir kitais įstatymais, Lietuvos Respublikos Vyriausybės nutarimais, Palangos miesto savivaldybės tarybos sprendimais, kitais teisės aktais bei šiais nuostatais.

3. Taryba yra patariamoji institucija, užtikrinanti nevyriausybinių organizacijų, veikiančių Palangos miesto savivaldybės teritorijoje, dalyvavimą nustatant, formuojant ir įgyvendinant nevyriausybinių organizacijų plėtros politiką Palangos mieste.

4. Šiuose nuostatose vartojamos sąvokos:

4.1. Nevyriausybinė organizacija (toliau – NVO) – nuo valstybės ar savivaldybių institucijų ir įstaigų nepriklausomas savanoriškumo pagrindais visuomenės ar jos grupės naudai veikiantis viešasis juridinis asmuo, kurio tikslas nėra politinės valdžios siekimas arba vien tik religijos tikslų įgyvendinimas;

4.2. Nevyriausybinių organizacijų taryba – visuomeniniais pagrindais veikianti kolegiali patariamoji institucija, kuri sudaroma lygiateisės partnerystės pagrindu iš valstybės institucijų, įstaigų ir nevyriausybinių organizacijų deleguotų atstovų.

4.3. Kitos nuostatuose vartojamos sąvokos suprantamos taip, kaip jos apibrėžtos Lietuvos Respublikos nevyriausybinių organizacijų plėtros įstatyme ir kituose teisės aktuose.

5. Tarybos sprendimai yra rekomendacinio pobūdžio. Vykdydama savo veiklą NVO taryba bendradarbiauja su valstybės ir savivaldybės institucijomis ir įstaigomis, nevyriausybinėmis organizacijomis. Tarybos nariams už dalyvavimą tarybos veikloje nemokama.

II. TARYBOS TIKSLAS, UŽDAVINIAI IR FUNKCIJOS

6. Tarybos tikslas – bendradarbiauti ir teikti pasiūlymus savivaldybės institucijoms dėl savivaldybės teritorijoje veikiančių nevyriausybinių organizacijų veiklos skatinimo, palankios aplinkos kūrimo ir nevyriausybinių organizacijų plėtros politikos formavimo savivaldybėje.  

7. Tarybos uždaviniai:

7.1. skatinti ir remti Palangos miesto savivaldybės ir NVO bendradarbiavimą savivaldybės vystymo ir plėtros, aplinkos apsaugos ir ekologijos, jaunimo reikalų, mokymo ir švietimo, kultūros ir meno, kūno kultūros ir sporto, socialinių paslaugų ir paramos, žalingų įpročių prevencijos, sveikatos priežiūros ir sveikatingumo, gyventojų užimtumo bei kitose NVO veiklos srityse;

7.2. skatinti ir remti Palangos miesto savivaldybės teritorijoje veikiančių NVO dalyvavimą Lietuvos Respublikos, tarptautiniuose, regioniniuose NVO rėmimo konkursuose, fonduose ir programose;

7.3. organizuoti NVO veiklos viešinimą savivaldybėje;

7.4. skatinti naujų NVO steigimą Savivaldybėje;

7.5. vertinti ir skleisti informaciją apie valstybės ir Palangos miesto savivaldybės institucijų bei įstaigų planuojamas veiklas, susijusias su NVO, galimas bendradarbiavimo kryptis;

7.6. vertinti ir teikti siūlymus dėl Palangos miesto savivaldybės NVO programų ar projektų finansavimo.

8. Taryba, siekdama pagrindinio tikslo, savo veikloje atlieka šias funkcijas:

8.1. analizuoja savivaldybės NVO sektoriaus problemas ir poreikius;

8.2. rengia ir teikia savivaldybės institucijoms siūlymus dėl sprendimų, kitų teisės aktų, reglamentuojančių NVO ir savivaldybės bendradarbiavimą, veiklą ir pan.;

8.3. skleidžia informaciją apie savivaldybėje veikiančias NVO, jų iniciatyvas, veiklą ir patirtį;

8.4. inicijuoja NVO pasitarimus, seminarus ir mokymą aktualiais veiklos klausimais;

8.5. bendradarbiauja su užsienyje veikiančiomis NVO ir NVO veiklą koordinuojančiomis institucijomis;

8.6. kitas Lietuvos Respublikos nevyriausybinių organizacijų plėtros įstatyme numatytas funkcijas.

III. TARYBOS SUDĖTIS IR VEIKLOS ORGANIZAVIMAS

9. Taryba, susidedanti iš 10 narių, sudaroma laikantis šio principo: ne daugiau kaip ½ šios Tarybos narių – Palangos miesto savivaldybės institucijų ar įstaigų atstovai ir ne mažiau kaip ½ Tarybos narių – nevyriausybinių organizacijų, veikiančių Palangos miesto savivaldybės teritorijoje, atstovai.

10. Tarybos narių kadencijos trukmė yra 2 metai. 

11. Tarybos sudėtį tvirtina Palangos miesto savivaldybės taryba.

12. Tarybai vadovauja Tarybos pirmininkas (toliau – Pirmininkas), jo nesant – pirmininko funkcijas atlieka Tarybos pirmininko pavaduotojas (toliau – Pavaduotojas).

13. Pirmininkas ir pavaduotojas renkami iš Tarybos narių atviru balsavimu per pirmąjį Tarybos posėdį. Naujo pirmininko ir (ar) pavaduotojo rinkimai organizuojami ne vėliau kaip likus vienam mėnesiui iki pirmininko ir (ar) pavaduotojo kadencijos pabaigos.

14. Pirmininku išrenkamas daugiausiai balsų surinkęs Tarybos narys. Balsams pasiskirsčius po lygiai, organizuojamas kitas balsavimo etapas dėl po vienodą balsų skaičių surinkusių kandidatų. Jeigu renkant Pavaduotoją balsai pasiskirsto po lygiai, lemiamas Pirmininko balsas. 

15. Jeigu Pirmininku išrenkamas valstybės institucijos ar įstaigos atstovas, Pavaduotoju turi būti renkamas nevyriausybinių organizacijų atstovas.

16. Jeigu Pirmininku išrenkamas nevyriausybinių organizacijų atstovas, Pavaduotoju turi būti renkamas valstybės institucijos ar įstaigos atstovas.

17. Tarybos Pirmininkas:

17.1. planuoja ir organizuoja Tarybos darbą;

17.2. sudaro Tarybos posėdžių darbotvarkę, šaukia Tarybos posėdžius ir jiems pirmininkauja;

17.3. pasirašo Tarybos posėdžių protokolus ir kitus su Tarybos veikla susijusius dokumentus;

17.4. teisės aktų nustatyta tvarka dalyvauja Savivaldybės institucijų ir Savivaldybės įstaigų posėdžiuose ir pasitarimuose, kuriuose svarstomi su NVO ar jų veikla susiję klausimai;

17.5. atstovauja Tarybai valstybės ir Savivaldybės institucijose, įstaigose ir organizacijose ar įgalioja jai atstovauti kitus Tarybos narius, pritarus Tarybos nariams;

17.6. informuoja Tarybos narius apie dalyvavimą atstovaujant NVO interesams, teikia kitą aktualią informaciją.

18. Tarybos veiklos forma yra posėdžiai. Eiliniai Tarybos posėdžiai šaukiami pagal poreikį esant svarstytiniems klausimams. Neeiliniai Tarybos posėdžiai šaukiami Pirmininko arba 1/3 tarybos narių iniciatyva. Taryba renkasi ne rečiau kaip kartą per ketvirtį. Tarybos posėdžiai yra teisėti, kai juose dalyvauja ne mažiau kaip ½ Tarybos narių.

19. Tarybos posėdžiai yra atviri. Tarybos posėdžiuose gali dalyvauti suinteresuoti asmenys, kurie turi teisę pasisakyti, po to, kai pasisako Tarybos nariai.

20. Informacija apie Tarybos posėdį ir jo darbotvarkę Tarybos nariams pranešama ir posėdžio medžiaga pateikiama ne vėliau kaip likus 3 darbo dienoms iki posėdžio. Darbotvarkė gali būti pildoma naujais Tarybos narių siūlomais klausimais ne vėliau kaip prieš vieną darbo dieną iki posėdžio. Parengta darbotvarkė gali būti pildoma tik Pirmininkui pritarus.

21. Taryba priima sprendimus posėdyje dalyvaujančių Tarybos narių balsų dauguma. Balsams pasiskirsčius po lygiai, lemiamas pirmininkaujančio balsas.

22. Tarybos sprendimai įforminami Tarybos posėdžio protokolais, kuriuos pasirašo pirmininkaujantis Tarybos posėdžiui ir sekretorius.

23. Taryba, įgyvendindama tikslus ir uždavinius, turi teisę:

23.1. dalyvauti rengiant teisės aktų, susijusių su NVO veikla, projektus;

23.2. įstatymų nustatyta tvarka gauti iš įstaigų, valstybės ir savivaldybių institucijų ir įstaigų, kitų organizacijų informaciją ir dokumentus Tarybos uždaviniams ir funkcijoms atlikti;

23.3. kviesti į posėdžius savivaldybės administracijos ir įstaigų, kitų organizacijų atstovus, kitus asmenis spręsti klausimų, susijusių su Tarybos uždavinių ir funkcijų atlikimu;

23.4. teikti pasiūlymus, rekomendacijas, kaip gerinti Savivaldybės ir NVO bendradarbiavimą;

23.5. naudotis kitomis teisės aktuose nustatytomis teisėmis.

24. Tarybos narių įgaliojimai pasibaigia, kai pasibaigia Tarybos kadencijos trukmė. Tarybos nariai, nepasibaigus kadencijai gali būti atšaukti jį delegavusios institucijos ar Tarybos sprendimu. Tarybos nariai gali pasitraukti iš šios veiklos, apie tai pranešę Pirmininkui ne vėliau kaip prieš 7 kalendorines dienas. Pasibaigus Tarybos nario įgaliojimams, Palangos miesto savivaldybės taryba į jo vietą paskiria kitą asmenį.

IV. BAIGIAMOSIOS NUOSTATOS

25. Tarybos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

26. Šie nuostatai tvirtinami ir keičiami Palangos miesto savivaldybės tarybos sprendimu.

_______________________________
